המדינה האפריקנית היפה מציעה נופים מרהיבים של שמורות טבע ירוקות ויערות גשם סבוכים, לצד אגמים ומפלים שוצפים, בעלי חיים נדירים ותרבות אנושית מרתקת. פנינה אמיתית
בספרו ״המסע שלי לאפריקה״ כינה ווינסטון צ'רצ'יל את אוגנדה "הפנינה של אפריקה", ואכן השם הולם במיוחד אזור קסום זה. במדינה הגדולה השוכנת במזרח אפריקה אפשר למצוא אזורים מופלאים ומגוונים במיוחד, כמו אגם ויקטוריה המפורסם שהוא המקור לנילוס האדיר החוצה ברשת עורקים את נופה של אוגנדה, יוצר אגמים ומפלים לצד יערות גשם ואדמות פוריות במיוחד. מעל היערות במערב נמצא רכס "רוונזורי" בעל הפסגות המושלגות, ומעברו של הרכס נמצאת מדינת קונגו האדירה. כשאנרגיית שמש משוונית פוגשת שפע של מים ואדמה עשירה, תוכלו למצוא כאן מגוון עצום של בעלי חיים.
אוגנדה היא בית ליותר מאלף מיני ציפורים, מאות מיני יונקים ו-19 מיני פרימטים, שהידועים שבהם הם כמובן השימפנזים וגורילות ההרים הנדירות. האחרונות נמצאות בסכנת הכחדה חמורה וכיום יש פחות מאלף גורילות הרים בטבע בעולם, כשמחציתם מתרכזת בשמורה בדרום מערב אוגנדה - ביער הבלתי חדיר בבווינדי. השם מרמז על אופיו המיוחד של איזור זה, ובטרקים יומיים ניתן להגיע ולחזות בפלא המרשים הזה במו עיניכם. עקב מאמצי השיקום האדירים של האוכלוסייה, כל משפחת גורילות מוגבלת לביקור של עד שמונה אנשים לכשעה ביום, והרישיונות היקרים (600$ לאדם) לביקור הגורילות משמשים למימון השיקום. ואכן נראה שלגורילות ההרים צפוי עתיד טוב יותר מאשר הכחדה.
אוגנדה היא מדינה שידעה מלחמות עם זרים, מלחמות אזרחים ואת שלטונו האכזרי של הרודן אידי אמין. האוגנדים,שזוכרים את עברם הכואב ופועלים לשימור אורח חייהם, הם הם עם אדיב ומסביר פנים. החיוכים ברחוב והפרצופים המקסימים מרשימים מאד, לא פחות מהטבע המופלא מדינה, בשאפשר לתעד מבעד לעדשת המצלמה.
הכותב הוא צלם טבע מהמובילים בישראל, מנכ"ל בית ספר לצילום ומוביל מסעות הרפתקאות למקומות המיוחדים ביותר בעולם עם חברת "פוטוטבע"